CELEX: 32017D0319
Language: el
Date: 2017-02-21 00:00:00
Title: Εκτελεστική απόφαση (ΕΕ) 2017/319 του Συμβουλίου, της 21ης Φεβρουαρίου 2017, για την τροποποίηση της εκτελεστικής απόφασης 2013/677/ΕΕ, που επιτρέπει στο Λουξεμβούργο να εισαγάγει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

24.2.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 47/7
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2017/319 ΤΟΥ ΣΥΜΒΟΥΛΊΟΥ
   της 21ης Φεβρουαρίου 2017
   για την τροποποίηση της εκτελεστικής απόφασης 2013/677/ΕΕ, που επιτρέπει στο Λουξεμβούργο να εισαγάγει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1), και ιδίως το άρθρο 395,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Βάσει του άρθρου 285 της οδηγίας 2006/112/ΕΚ, τα κράτη μέλη τα οποία δεν έκαναν χρήση της δυνατότητας που προβλέπεται στο άρθρο 14 της δεύτερης οδηγίας 67/228/ΕΟΚ του Συμβουλίου (2), μπορούν να απαλλάσσουν τους υποκείμενους στον φόρο προστιθέμενης αξίας («ΦΠΑ»), των οποίων ο ετήσιος κύκλος εργασιών είναι κατ' ανώτατο όριο ίσος με 5 000 EUR ή με το αντίστοιχο ποσό σε εθνικό νόμισμα. Μπορούν επίσης να εφαρμόζουν προοδευτική μείωση του φόρου για υποκείμενους στον φόρο, των οποίων ο ετήσιος κύκλος εργασιών υπερβαίνει το ανώτατο όριο που όρισαν για την εφαρμογή της απαλλαγής.
            
         
               (2)
            
            
               Με την εκτελεστική απόφαση 2013/677/ΕΕ του Συμβουλίου (3), επιτράπηκε στο Λουξεμβούργο, ως μέτρο παρέκκλισης από το άρθρο 285 της οδηγίας 2006/112/ΕΚ («το μέτρο παρέκκλισης»), να απαλλάσσει από τον ΦΠΑ τους υποκείμενους στον φόρο με ετήσιο κύκλο εργασιών που δεν υπερβαίνει το ποσό των 25 000 EUR, έως την 31η Δεκεμβρίου 2016.
            
         
               (3)
            
            
               Με επιστολή που πρωτοκολλήθηκε στην Επιτροπή στις 26 Σεπτεμβρίου 2016, το Λουξεμβούργο ζήτησε την άδεια να παραταθεί το μέτρο παρέκκλισης από την 1η Ιανουαρίου 2017 και, ταυτόχρονα, να αυξηθεί το κατώτατο όριο από 25 000 EUR σε 30 000 EUR.
            
         
               (4)
            
            
               Η Επιτροπή ενημέρωσε τα άλλα κράτη μέλη, με επιστολές της 4ης Οκτωβρίου 2016, σχετικά με το αίτημα που υπέβαλε στο Λουξεμβούργο. Με επιστολή της στις 5 Οκτωβρίου 2016, η Επιτροπή γνωστοποίησε στο Λουξεμβούργο ότι διέθετε όλες τις αναγκαίες πληροφορίες για την εξέταση του αιτήματος.
            
         
               (5)
            
            
               Από τις πληροφορίες που διαβίβασε το Λουξεμβούργο, δυνητικά επιπλέον 970 υποκείμενοι στον φόρο θα μπορούσαν να υπαχθούν σε αυτό το μέτρο παρέκκλισης προκειμένου να μειώσουν τις υποχρεώσεις τους σχετικά με τον ΦΠΑ που αναφέρονται στα κεφάλαια 2 έως 6 του τίτλου XI της οδηγίας 2006/112/ΕΚ. Επομένως, θα μειωνόταν επίσης ο φόρτος της φορολογικής διοίκησης που προκαλείται από την είσπραξη του φόρου και τους ελέγχους μικρών επιχειρήσεων.
            
         
               (6)
            
            
               Δεδομένου ότι το μέτρο παρέκκλισης θα οδηγήσει σε μερική απαλλαγή από τον ΦΠΑ των μικρών επιχειρήσεων, που θα μπορούν πάντοτε να επιλέξουν το κανονικό καθεστώς του ΦΠΑ σύμφωνα με το άρθρο 290 της οδηγίας 2006/112/ΕΚ, θα πρέπει να επιτραπεί στο Λουξεμβούργο να εφαρμόσει το αυξημένο κατώτατο όριο έως τις 31 Δεκεμβρίου 2019.
            
         
               (7)
            
            
               Οι παρεκκλίσεις χορηγούνται κατά κανόνα για περιορισμένο χρονικό διάστημα ούτως ώστε να δίνεται η δυνατότητα αξιολόγησης του κατά πόσον το ειδικό μέτρο είναι κατάλληλο και αποτελεσματικό. Επιπλέον, τα άρθρα 281 έως 294 της οδηγίας 2006/112/ΕΚ σχετικά με το ειδικό καθεστώς για τις μικρές επιχειρήσεις υπόκεινται σε αναθεώρηση και, ως εκ τούτου, ενδέχεται να αρχίσει να ισχύει πριν από τις 31 Δεκεμβρίου 2019 μια οδηγία με την οποία τροποποιούνται οι εν λόγω διατάξεις της οδηγίας ΦΠΑ. Το μέτρο παρέκκλισης θα πρέπει, συνεπώς, να περιοριστεί χρονικά και να συνοδευτεί από ρήτρα λήξης ισχύος.
            
         
               (8)
            
            
               Για να διασφαλισθεί ότι οι στόχοι του μέτρου παρέκκλισης, και ιδίως η αποφυγή διαταράξεων και η διασφάλιση ισότητας, θα επιτευχθούν, η παρούσα απόφαση θα πρέπει να ισχύσει από την 1η Ιανουαρίου 2017. Μια αναδρομική εφαρμογή του μέτρου παρέκκλισης θα ικανοποιούσε τις θεμιτές προσδοκίες των ενδιαφερομένων, δεδομένου ότι το μέτρο παρέκκλισης δεν θίγει τα δικαιώματα και τις υποχρεώσεις οικονομικών φορέων ή μεμονωμένων ατόμων.
            
         
               (9)
            
            
               Βάσει των πληροφοριών που κοινοποίησε το Λουξεμβούργο, η αύξηση του ορίου θα έχει αμελητέα μόνο επίπτωση στο συνολικό ποσό των φορολογικών εσόδων που εισπράττονται στο στάδιο της τελικής κατανάλωσης.
            
         
               (10)
            
            
               Το μέτρο παρέκκλισης συμβαδίζει με τους στόχους της ανακοίνωσης της Επιτροπής «Προτεραιότητα στις μικρές επιχειρήσεις» — «Μια “Small Business Act” για την Ευρώπη», της 25ης Ιουνίου 2008.
            
         
               (11)
            
            
               Το μέτρο παρέκκλισης δεν θα έχει καμία επίπτωση στους ιδίους πόρους της Ένωσης που προέρχονται από τον ΦΠΑ, διότι το Λουξεμβούργο θα προβεί σε συμψηφιστικό υπολογισμό σύμφωνα με το άρθρο 6 του κανονισμού (ΕΟΚ, Ευρατόμ) αριθ. 1553/89 του Συμβουλίου (4).
            
         
               (12)
            
            
               Συνεπώς, η εκτελεστική απόφαση 2013/677/ΕΕ θα πρέπει να τροποποιηθεί ανάλογα,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Τα άρθρα 1 και 2 της εκτελεστικής απόφασης 2013/677/ΕΕ αντικαθίστανται από το ακόλουθο κείμενο:
   
      «Άρθρο 1
      Κατά παρέκκλιση από το άρθρο 285 της οδηγίας 2006/112/ΕΚ, παρέχεται στο Λουξεμβούργο η άδεια να απαλλάσσει από τον ΦΠΑ τους υποκείμενους στον φόρο των οποίων ο ετήσιος κύκλος εργασιών δεν υπερβαίνει τα 30 000 EUR.
      Άρθρο 2
      Η παρούσα απόφαση αρχίζει να ισχύει την ημερομηνία της κοινοποίησής της.
      Η παρούσα απόφαση εφαρμόζεται από 1ης Ιανουαρίου 2017 έως τις 31 Δεκεμβρίου 2019 ή έως την έναρξη ισχύος οδηγίας για την τροποποίηση των άρθρων 281 έως 294 της οδηγίας 2006/112/ΕΚ σχετικά με το ειδικό καθεστώς για τις μικρές επιχειρήσεις, ανάλογα με το ποια από τις δύο ημερομηνίες προηγείται.».
   
   Άρθρο 2
   Η παρούσα απόφαση απευθύνεται στο Μεγάλο Δουκάτο του Λουξεμβούργου.
   
      Βρυξέλλες, 21 Φεβρουαρίου 2017.
      
         
            Για το Συμβούλιο
         
         
            Ο Πρόεδρος
         
         E. SCICLUNA
      
   
   
      (1)  ΕΕ L 347 της 11.12.2006, σ. 1.
   
      (2)  Δεύτερη οδηγία 67/228/ΕΟΚ του Συμβουλίου, της 11ης Απριλίου 1967, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών — διάρθρωση και κανόνες εφαρμογής του κοινού συστήματος φόρου προστιθεμένης αξίας (ΕΕ 71 της 14.4.1967, σ. 1303/67).
   
      (3)  Εκτελεστική απόφαση 2013/677/ΕΕ του Συμβουλίου, της 15ης Νοεμβρίου 2013, που επιτρέπει στο Λουξεμβούργο να εισαγάγει ειδικό μέτρο παρέκκλισης από το άρθρο 285 της οδηγίας 2006/112/ΕΚ σχετικά με το κοινό σύστημα φόρου προστιθεμένης αξίας (ΕΕ L 316 της 27.11.2013, σ. 33).
   
      (4)  Κανονισμός (ΕΟΚ, Ευρατόμ) αριθ. 1553/89 του Συμβουλίου, της 29ης Μαΐου 1989, για το ομοιόμορφο οριστικό καθεστώς είσπραξης των ιδίων πόρων που προέρχονται από το φόρο επί της προστιθέμενης αξίας (ΕΕ L 155 της 7.6.1989, σ. 9).